Per al desenvolupament d'una estratègia inclusiva de ciutat és indispensable aprofundir en el coneixement de la situació social del municipi que ens permeti una millor resposta pública a les situacions d'exclusió o de risc social de la ciutadania.\nL'observatori social és una eina que ens permet treballar en un sistema homogeni de recollida de dades per tal de tenir una visió global de la situació social de la nostra ciutat i disposar d'informacions fiables, contrastades i entenedores. Aquest recull de dades ens permet comprendre, ordenar i mesurar la temperatura social de Vilanova i la Geltrú, i facilitar als professionals públics municipals informació útil i fiable per a una millor atenció al benestar de les persones i una millor gestió dels recursos inclusius.\nL'Observatori és un mitjà de treball i una finalitat en sí mateix que ens ajuda a generar línies i estratègies per a polítiques inclusives emmarcades en un context i una realitat constantment canviant i a seguir impulsant un marc comú de millora continuada de les actuacions del municipi contra l'exclusió social mitjançant la incidència i el canvi. La generació d'aquest coneixement és permanent i l'abast de la ciutadania, entitats, docència i qualsevol persona que vulgui conèixer millor la nostra ciutat.\nEn aquest apartat es mostren alguns informes d'anàlisi sociodemogràfic de la nostra població i el recull de diferents indicadors socials per tal d'aprofundir en el coneixement social i de l'entorn a Vilanova i la Geltrú. La producció, anàlisi i difusió de coneixement sobre la ciutat en clau social i comunitària permet aproximar-nos a conèixer millor les condicions de vida de les persones. Dotar-nos d'una evidència empírica que ens aporti dades de les necessitats socials i de l'avaluació de les nostres actuacions en matèria inclusiva.\nMitjançant l'observació de la realitat social de la població obtenim dades que ens mostren les necessitats socials, evolució i tendències de canvi. Ens cal conèixer en quina mesura està generant impacte l'esforç que, des de l'àmbit social, s'aboca en la lluita contra la pobresa i en la prevenció de l'exclusió social\nInforme de dades sociodemogràfiques a VNG i barris. Any 2.021\nDades sociodemogràfiques 2016 - infografia\nInforme sociodemogràfic 2016\nAquests informes mostren les característiques sociodemogràfiques i educatives per barris a Vilanova i la Geltrú, amb indicadors que descriuen la tendència demogràfica de la població, els nuclis de convivència, la composició de la població i el nivell d'instrucció. Els indicadors recollits en aquests informes per sí mateixos no mostren el nivell de vulnerabilitat de la població, però considerem que en el seu conjunt sí que mostren la tendència.\nEls índexs són mesures relatives que mesuren canvis en el temps i/o l'espai a través d'un conjunt d'indicadors que considerem que ens parlen del mateix. En el cas dels mapes es tracta d'un índex complex perquè es contempla més d'una variable i a l'hora de mesura la vulnerabilitat social hem donat el mateix pes a tots els indicadors, sense ponderar-los.\n2014 Mapes indicadors\nMés dades ...\nReculls de dades sobre temàtiques relacionades amb els processos d'inclusió i d'exclusió\n1r. informe parcial impacte Covid-19: el mercat de treball, l'activitat econòmica, la salut (juliol 2020)\nLlars unipersonals 2018\nPersones amb discapacitat 2017\nIndicadors risc social 2015\nDades a demanda\nServei a demanda de dades estadístiques, informació i recursos sobre la situació social de la ciutat i els processos d'inclusió i exclusió.\nSi necessiteu dades per motius de treball, estudis, projectes, etc., podeu fer-ho a través del TRÀMITsegüent:\nSol·licitud de dades a l'Observatori Social\nPodeu contactar amb VNG Inclusió per demanar dades de l'Observatori a través d'aquest TRÀMIT\nHistòries de vida de 10 persones de perfils diferents i en risc d'exclusió\nDiagnosi de l'abordatge de l'atenció en salut mental a Vilanova i la Geltrú\nFonts d'informació estadística\nIDESCAT - Institut d'Estadística de Catalunya\nHERMES - Informació estadística local\nServei d'iniciatives econòmiques de la Mancomunitat\nBanc de dades de la Mancomunitat


Les Brûlis Cernoy-en-Berry França - Ofertes d'hotels amb els MILLORS DESCOMPTES EN LÍNIA\nVeure tots els 6 allotjaments a Cernoy-en-Berry.\nroute de Cernoy, Cernoy-en-Berry, Cernoy-en-Berry, França, 45360 - Veure al mapa\nConvenientment situat a Cernoy-en-Berry, Les Brûlis és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes Brûlis ofereix un servei impecable i compleix amb totes les exigències dels més experimentats viatgers. Els clients de l'hotel poden gaudir de instal·lacions per a reunions i banquets , instal.lacions de barbacoa, botigues a l'hotel, servei de llançadora, lloguer de bicicletes.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Sigui quina sigui la seva raó per visitar Cernoy-en-Berry, el Les Brûlis és el lloc perfecte per una estimulant i emocionant escapada.\nCal que informeu el Les Brûlis de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació.\nTots els comentaris (100) Parelles (62) Viatgers en solitari (14) Famílies amb infants petits (13) Famílies amb infants grans (3) Grups (8)


Programa 05. Ens fem amics de “Els Amics de les Arts” | Radio Atòmica\nTOTS ELS PROGRAMES Programa 05. Ens fem amics de “Els Amics de les Arts”\nEstem molt contents ja que estrenem una nova secció anomenada “Ciutat viva”, on ens aproparem al món associatiu de la ciutat. En aquesta primera ocasió hem entrevistat a la Mònica de l’Associació de Veïns Pla de Palau – Sant Pau. Entre altres coses ens ha parlat sobre la Festa Major del barri que es celebrarà del 20 al 28 de juny.\nI per acabar un dels plats forts del programa. La Cristina i la Laura interpreten una versió en català de Who’ll Stop The Rain de la banda americana Creedence Clearwater Revival.


Ryanair estafa! o l’alt preu del baix cost\n10 de gener de 2007 Economia i Societat\nEls meus lectors habituals s’hauran adonat que fa una desena de dies que no he fet cap post. Imaginen bé. Unes breus vacances terapèutiques que impliquen també obviar durant una setmana el meu bloc. I, després d’obligacions familiars i personals, passat l’any nou vaig fer una escapada amb la família a París. Feia divuit anys que no hi anava i em venia molt de gust passejar-hi.\nAl llarg de la meva vida, he agafat més d’una quarantena d’avions. Mai no he tingut cap problema seriós. Ryanair, en canvi m’ha tret les poques ganes que tenia de volar.\nAllò del baix preu és una simple enganyifa. Entre complements i suplements, el preu que anuncia la companyia és sempre fictici. Ara que, si tot va bé, funciona com qualsevol altra companyia. El problema és si hi ha problemes. Aleshores el nivell de sofisticació de la perversitat i la cobdícia, com diria Matias Prats, està pels aires.\nHavent reservat el vol amb antelació, en el moment de fer la tornada, em vaig presentar dins del termini establert per embarcar. Tanmateix, ja havien tancat. Havien venut més places de les disponibles i ens van deixar tirats a quarts d’onze de la nit, al cutre aeroport de Beauvois que es troba a noranta quilòmetres de París. L’alternativa que ens van donar va ser canviar el bitllet per a un altre vol que sortia l’endemà, això sí, havent de pagar setanta-cinc euros per cadascun.\nDifícilment es pot reclamar perquè les condicions draconianes dels seus contractes així ho estableixen. Primer t’ofereixen un servei inadequat, a continuació et maltracten, i finalment et roben. D’això se’n diu, economia delictiva. I qualsevol estat democràtic, que defensés els drets dels ciutadans en comptes dels privilegis empresarials, faria molt de temps que hauria intervingut per fer entrar en raó als cobdiciosos accionistes, o simplement, haver-hi donat un tracte similar al d’Air Madrid.\nDiuen que aquest és el preu del baix cost. Francament, els costos baixos no només impliquen la progressiva precarització dels treballadors, sinó que representen una amenaça contra els usuaris i els ciutadans. El pitjor de tot és que s’accepti amb normalitat l’estafa, i que l’estat no només la permeti, sinó que a sobre la subvencioni.\nA banda d’això, viatjar en avió, ha esdevingut un acte d’humiliació. Els diversos controls pels quals es passa, escàners, identificacions…. A partir d’ara, només volaré en cas d’extrema necessitat.\nUna resposta a "Ryanair estafa! o l’alt preu del baix cost"\n14 de gener de 2007 a les 10:55 PM\nHe viatjat dues vegades amb Ryanair i he tingut sort, però no s’em escapa aixó: he estat de sort i tot ha anat be, si no hi hagues anat hauria tingut mil problemes i la companyia se’n hauria rentat les mans, els baix cost és al del seu compte d’explotació, no en el bitllet. El que m’ha decidit a deixar de volar si no és imprescindible ha estat les humiliacions del registre a l’embarcament, com presidiaris al ingres al modul penitenciari. El gregarisme cada dia em mereix menys respecte, cap. Baix cost a preu d’esdevenir un saldo, facturar la dignitat personal a la maleta perquè que no la pots dur posada.


Ontinyent reparteix 5000 flyers en primera línia de platja per difondre els Moros i Cristians\nELPERIODIC.COM - 17/08/2016\nOntinyent reparteix 5000 flyers en primera línia de platja per difondre els seus Moros i Cristians. Aquesta és una de les accions que des de la regidoria de Turisme s’ha dut a terme per tal de difondre els festejos morocristians, declarats d’Interès Turístic Nacional, i la resta d’activitats que l’envolten. El regidor de l’àrea, Pablo Úbeda, ha recordat que “des de l’Ajuntament d’Ontinyent estem seguint la línia que ja es va posar en marxa l’any passat per tal de crear sinergies entre el turisme d’interior i el de costa. Es tracta de donar a conèixer les nostres festes entre els milers de visitants que gaudeixen de la costa valenciana” incidia.\nD’aquesta manera, una empresa especialitzada en “beach marketing” s’ha centrat en les platges de la comarca veïna de La Safor per repartir flyers en mà als milers de turistes que gaudeixen de la costa llevantina. L’acció té lloc entre dilluns i dijous d’aquesta setmana, la prèvia de la “Setmana Gran”. El regidor explicava que “no hi ha millor mètode per convidar visitants que de forma directa, així podem explicar-los de primera mà els encants de les nostres festes i la nostra ciutat” afegia.\nAquesta campanya s’engloba dins d’una sèrie d’accions que l’Ajuntament d’Ontinyent està portant a terme per promocionar tant els festejos com els encants arquitectònics, gastronòmics i culturals de la nostra ciutat; així podem trobar l’adhesió d’Ontinyent a una campanya oferta per l’Agència Valenciana del Turisme així com la participació al programa “València Summer Day”. El primer d’aquests donarà a conèixer la rica i variada oferta turística de diferents localitats d’interior a municipis de litoral; la segona oferirà a veïns i turistes de València la possibilitat de gaudir d’una experiència completa a diferents nuclis urbans, entre els quals es troba Ontinyent.\n“Al període estival són molts els visitants que gaudeixen del turisme de sol i platja i s’obliden de la magnífica oferta turística que una localitat allunyada de la mar els pot oferir. Volem impulsar Ontinyent com a referència del turisme d’interior”, remarcava Úbeda. Cal recordar que Ontinyent es troba en vigílies de la seua “Setmana Gran” amb una oferta d’activitats molt variades que van des dels concerts d’Amaral o Izal, passant per diferents actuacions d’orquestres, fins arribar als actes propis dels Moros i Cristians.


Xàtiva acollirà dijous un fòrum amb més de 50 ofertes de treball i tallers pràctics per cercar ocupació\nInicio Canales Economía Xàtiva acollirà dijous un fòrum amb més de 50 ofertes de treball...\nLa jornada es farà a la Casa de la Cultura de Xàtiva\nLa iniciativa #ConectaLABORA està portant fòrums d’ocupació a municipis al llarg de tot el territori valencià\nEl fòrum #ConnectaLABORA arriba a la Casa de la Cultura de Xàtiva el pròxim 5 de desembre. L’esdeveniment ha sigut organitzat pel Servei Valencià d’Ocupació i Formació, LABORA, en col·laboració amb els Pactes Territorials, amb la finalitat de facilitar a la ciutadania la cerca de treball. Es calcula que participaran unes 400 persones demandants d’ocupació i, de moment, hi ha 13 empreses inscrites amb més de 50 ofertes de treball actives.\nL’esdeveniment s’emmarca dins de la iniciativa #ConectaLABORA, amb la qual LABORA està portant fòrums d’ocupació a municipis de tot el territori valencià per a acostar els serveis públics d’ocupació a tota la ciutadania. A més de Xàtiva, al desembre tindran lloc fòrums a Ibi (10 de desembre) i Requena (11 de desembre). Els esdeveniments continuaran realitzant-se en altres localitats durant 2020.\nEl projecte #ConectaLABORA naix de la necessitat d’intercanviar opinions i experiències sobre les necessitats del mercat de treball a la Comunitat Valenciana i el seu propòsit és contribuir a la millora de les polítiques d’ocupació. Els fòrums tenen tres objectius: divulgar els serveis de LABORA i els recursos públics de les administracions; posar en contacte a les persones que busquen ocupació amb les empreses que necessiten treballadors i, finalment, dotar d’eines de millora de l’ocupabilitat a les persones desocupades.\nActivitats del fòrum de Xàtiva\nL’esdeveniment del dia 5, que tindrà lloc a la Casa de la Cultura, comptarà amb tallers, conferències, xarrades informatives, una zona d’estands, una altra per a realitzar entrevistes de treball i un espai de networking.\nEn la zona d’estands hi haurà personal tècnic per a atendre els participants i respondre les seues consultes sobre la cerca de treball (revisar els seus currículums, informar-los d’on poden trobar ofertes d’ocupació, etc.). L’espai per a la celebració d’entrevistes permetrà que les persones assistents poden presentar les seues candidatures a diverses empreses en el mateix dia, i a l’espai de networking es facilitarà la construcció d’una xarxa de contacte entre les persones assistents que els ajude a generar oportunitats laborals.\nLes conferències i xarrades seran sessions informatives sobre nous sectors generadors d’ocupació, el futur del treball, l’impacte de la indústria 4.0 i la revolució tecnològica, les necessitats d’ús de la zona on se celebre el fòrum, o què busquen les empreses a l’hora de contractar.\nEntre les sessions formatives destaca la de com fer un videocurrículum, que impartirà personal especialitzat en un set de gravació. També tindran lloc masterclass i workshops sobre competències específiques, emprenedoria, marca personal… Alguns dels temes que tractaran són ‘Estratègies Clau per a millorar la teua ocupabilitat’, ‘Presenta’t en dos minuts de manera eficaç’, ‘Gestió de la frustració davant reptes professionals’ o ‘Fomenta la teua creativitat a l’hora d’emprendre’, entre altres.\nEn un format dinàmic es realitzaran els tallers TIC, amb sessions de 30 minuts sobre ‘Feix el teu CV i carta de presentació’, ‘Cerca d’ocupació en Internet’, ‘Construeix el teu perfil en LinkedIn’ o ‘Completa el teu perfil en GVAJobs’.\nArtículo anteriorSagunt aprova enviar 31 esmenes als Pressupostos de la Generalitat Valenciana de 2020\nArtículo siguienteManises inaugura la I Semana de la Diversidad Funcional\nLa Generalitat injectarà una nova partida econòmica a Xàtiva per potenciar i comercialitzar la ‘Ruta dels Borja’\nLa Diputació destina 70.000 euros a colegios de 12 municipios de La Serranía y El Rincón de Ademuz\nLa digitalización de las pymes centrará la tercera jornada del Tour Territorio Digital con Xàtiva de anfitriona\nLanzadera + Volkswagen: A la búsqueda de la innovación en movilidad


Mossèn Joan Àguila: Set anys després. - alforjastark.com\nHomeGentMossèn Joan Àguila: Set anys després.\nA principis d’estiu de 2010 l’Arquebisbat de Tarragona va prendre la decisió de la renovació de nou rector de Riudecols, les Borges, Arbolí i Alforja en substitució de mossèn Evarist Gómez, nomenat rector de Vimbodí, per Mossèn Joan Àguila Xavero a qui “L’INFORMATIU” va fer una entrevista de benvinguda. Set anys després l’Arquebisbat ha decidit nomenar-lo rector de l’església de Sant Joan de Valls on havia estat vicari. En el seu comiat hem cregut oportú rescatar aquella primera conversa per entendre la que el mateix autor ha mantingut amb ell en els dies previs a l’adéu, set anys després de la seva arribada. El seu record romandrà sempre en la comunitat cristiana del nostre poble.\nBenvingut, mossèn Joan!\nÉs una tarda de dissabte del juliol passat. Mossèn Joan acaba d’arribar de la Febró on ha celebrat la missa a petició de mossèn Evarist que tenia el compromís d’un bateig a la parròquia d’Alforja. Havíem quedat per telèfon d’una primera trobada i tenim al davant a un capellà molt jove. Li donem la benvinguda més cordial al nostre poble.\n“Arribo amb un full en blanc entre els dits que vull anar omplint amb vosaltres…”\n– En primer lloc mossèn, voldríem que ens facis una síntesi de la teva biografia personal i professional…\n– Em dic Joan Àguila i Xavero, tinc 34 anys i sóc nascut a Falset. Amb 19 anys, vaig entrar al Seminari Major per cursar Teologia i em vaig ordenar sacerdot amb 25 anys el 4 de novembre del 2001. Acabat d’ordenar em varen destinar com a Vicari a la parròquia de Sant Joan de Valls. Allà vaig gestionar, juntament amb mossèn Josep Bofarull, 3 parròquies: la de Sant Joan, la de Sant Antoni i la de la Verge del Carme. A finals del 2007, la seva Eminència l’Arquebisbe de Tarragona em va demanar d’anar a estudiar a Roma per ampliar la meva formació. A mi m’ha agradat sempre la temàtica del jovent i la catequesi d’infants i els hi faltava algú que volgués especialitzar-se amb aquest camp. L’Arquebisbe m’ho va proposar i vaig acceptar-ho de bon grat. Des del 2007 al 2010 he estat a Roma estudiant. Ara fa poc que he tornat i, de moment, estic a Falset fins que es produeixi el canvi de rectors i, al setembre, ja em faré càrrec de les parròquies d’aquí al Baix Camp.\n– Viuràs a Les Borges, al pis que actualment ocupa mossèn Evarist…\n– De bon principi aquesta era la idea. El que passa és que amb el temps ho hauré de valorar i decidir com ho fem. Ara per ara, no conec el territori. Ell vivia a les Borges i des d’allà governava les quatre parròquies assignades. Jo el que vull és estar a prop de la gent, conèixer al veïnat i tenir una relació propera i cordial amb tothom.\n“… Jo el que vull és estar a prop de la gent, conèixer al veïnat i tenir una relació propera i cordial amb tothom.”\n– T’ha fet algun comentari mossèn Evarist de que els dos pobles principals que gestionaràs, Les Borges i Alforja tenen una idiosincràsia molt diferent l’un de l’altre, malgrat la seva proximitat…?\n– Mossèn Evarist m’ha explicat que són pobles molt diferents. Que Les Borges és una comunitat més tradicional, d’una religiositat més popular. En canvi Alforja té un altre perfil de poble i també de parròquia. Sou gent amb un esperit més crític amb els que hi pot haver més diàleg i treball d’equip. Per això tinc moltes ganes de mantenir contactes amb la seva gent, la que forma el Consell Parroquial. Comprovar “in situ” quin diàleg podem establir amb l’Ajuntament, les entitats i les activitats culturals. M’agradaria posar en pràctica iniciatives en les quals les parròquies i col·laboressin de forma activa. Canviar la dinàmica amb un diàleg per fer cultura i que el fomentem fins allà on sigui possible, perquè si ens tanquem a la sagristia de les parròquies, malament rai.\nLes Borges és una comunitat més tradicional, d’una religiositat més popular. En canvi a Alforja sou gent amb un esperit més crític amb els que hi pot haver més diàleg i treball d’equip\n– Ja saps el repte que et proposes…?\n– Crec que si, almenys així ho suposo. No em fa gens de por aquest repte. Més aviat ho interpreto com una oportunitat. Si tenim ganes de treballar plegats, de col·laboració mútua, d’anar per feina, no ha de suposar cap dificultat ni malentesos. Jo vinc amb ganes d’oferir-vos el millor de la meva persona. Hauré d’anar descobrint les meves possibilitats a mesura del pas del temps perquè mai he exercit com a rector titular. Espero que sigui la gent de la parròquia i tota la resta del poble els que em doneu el vostre suport, ajut i comprensió per considerar allò que cal anar fent dia rere dia i el que, com a comunitat cristiana hem de contribuir a construir. Aquest és el gran repte.\n– El qui aviat serà el nostre nou mossèn, Joan Àguila i Xavero, quin missatge voldria transmetre al poble d’Alforja, les teves credencials inicials…?\n– El missatge és que vull estar al servei de tots, començant per la gent de la comunitat cristiana, sense oblidar-me en cap moment de la resta del poble. Que la parròquia sigui un espai obert de bat a bat on tothom hi tingui el seu lloc i que faci sentir la seva veu i que tots ens puguem enriquir espiritualment, culturalment. “Vinc amb un full que està en blanc. No tinc cap perjudici ni cap objectiu determinat. Tan sols, ho desitjo de tot cor, que el podem escriure junts i col·laborar a donar forma a un projecte de vida, un projecte de poble, que ens encoratgi a créixer, a estimar-nos a ajudar-nos els uns als altres en els moments difícils. Aquest és el meu missatge: estic al vostre servei.”\nNosaltres també li donem la benvinguda més cordial i afectiva i li desitgem molta sort en el desenvolupament del seu ministeri i iniciatives pastorals i que els somnis i les il·lusions es facin una realitat. Benvingut, mossèn Joan!\n“Mai m’ha passat pel cap fer comparacions, ni tan sols he valorat si a les celebracions assisteix més o menys gent. Tan sols he tingut cura d’adaptar-me a les circumstàncies socials i ètiques de les parròquies que he estat responsable.”\nConclosa la missa del diumenge 11 de juny, mossèn Joan Àguila es va acostar al micròfon i, davant la sorpresa majúscula de tothom anunciava que l’Arquebisbat de Tarragona havia decidit encomanar-li la rectoria de la parròquia de Sant Joan de Valls i al setembre esdevindria el traspàs del seu ministeri com a rector de Riudecols, Les Borges, Arbolí i Alforja, després de set anys de convivència que, segons les seves paraules havien estat una experiència enriquidora que no oblidaria mai.\nLa tarda del primer dissabte de juliol de 2010, mossèn Joan arribava per primer cop a la placeta de l’Abadia procedent de La Febró on havia celebrat la missa a petició del seu predecessor mossèn Evarist Gómez que tenia el compromís d’un bateig a la parròquia d’Alforja, com deixàvem constància en l’entrevista que es publicava a “L’INFORMATIU” corresponent al trimestre juliol- setembre de l’any esmentat. Recordo que la gran sorpresa la vaig tenir al trobar-me davant d’un home jove, amb un somriure de vailet entremaliat que em va fer pensar en quin vesper s’havia ficat: quatre parròquies de pobles diferents amb un tarannà propi, intransferible. Així li recordo en aquesta vesprada del darrer divendres d’aquest dissortat mes d’agost, després de la missa, probablement la seva última missa a l’ermita de Sant Antoni on ens hem citat pel nostre comiat particular.\n“… a l’ermita de Sant Antoni on ens hem citat pel nostre comiat particular.”\n– Ho recordo prou bé. Vas ser la primera persona d’Alforja a qui vaig conèixer. M’estaves esperant amb la gravadora a la mà.\n– I jo sempre recordaré que em vas dir que “arribaves amb un full blanc entre els dits disposat a omplir-lo de lletres compartides escrites a dues mans amb els que serien els teus nous feligresos”. Aquesta pàgina en blanc has aconseguit acabar de reomplir-la o bé te’n vas amb la sensació d’haver-la deixat en un punt i seguit, un punt i a part o l’has reblat amb un punt i final?\n– A l’iniciar la meva trajectòria sacerdotal, sempre vaig tenir molt clar que als pobles on m’enviessin a exercir la meva missió, m’havia d’adaptar a la manera de fer de cada comunitat, viure la seva pròpia religiositat, la seva fe, fins i tot que la parròquia s’insereixi en la cultura del poble. Per això vaig arribar sense cap prejudici establert. Com et vaig dir, el meu equipatge més preuat era aquesta pàgina en blanc i crec, sincerament , haver aconseguit escriure en aquest full paràgrafs força interessants en el riu de la vida del poble, comptant amb la col·laboració entre la parròquia , l’ajuntament i les diferents entitats que donen impuls al teixit social. Puc assegurar-te que he fet un veritable esforç perquè la parròquia fos el gran casalici obert de bat a bat a tots els vilatans fossin creients o no a la qual cosa mai he donat cap importància, perquè sempre, pel damunt de tot, he donat preferència a la persona seguint el camí assenyalat per Jesús que no tenia cap recança d’acostar-se a qui fos. Sincerament crec haver-ho aconseguit dins dels límits imposats per la humilitat d’aquests pobles, lluny d’escarafalls i grans projectes hem escrit pàgines d’una barreja enriquidora de convivència social i d’experiència espiritual.\n“… he fet un veritable esforç perquè la parròquia fos el gran casalici obert de bat a bat a tots els vilatans fossin creients o no …”\n– Però te’n vas amb la sensació d’haver complert aquesta tasca, d’arribar al final del camí que havies imaginat?\n– Al final no hi arribes mai. Seria enganyar-me a mi mateix. Sempre tens la sensibilitat que podies haver fet quelcom més enllà on has arribat però si que tinc la convicció o la certesa –no sabria com expressar-ho- que hem aconseguit atiar la vida de la Comunitat i, de retruc, hem col·laborat a donar aquest impuls positiu que ha beneficiat tant a la parròquia com al poble.\n– Aquest repte d’haver estat rector de quatre pobles, sobretot dos d’idiosincràsia tan diferents com les Borges i Alforja, com ho has viscut?\n– Com he dit abans, aquesta qüestió que em planteges, mai ha suposat cap inconvenient. Ho repeteixo: mai! Ja m’ho imaginava que foren diferents i tenia assimilada la diferència que els dos pobles des dels seus ancestres tenen assumida. Els d’Alforja et diuen “que a les Borges són diferents” i els borgencs “que vosaltres sou d’una altra manera”. Doncs d’acord, cap problema. Cada poble viu el seu ritme vital, fidels a les seves tradicions atàviques trameses de pares a fills i a la seva forma d’entendre les coses.\nMai m’ha passat pel cap fer comparacions, ni tan sols he valorat si a les celebracions assisteix més o menys gent. Tan sols he tingut cura d’adaptar-me a les circumstàncies socials i ètiques de les parròquies que he estat responsable. La gent ha entès el missatge i s’ha esdevingut un apropament en un principi imperceptible i que, a poc a poc ha anat quallant en una col·laboració sincera com poden ser trobades de catequesi, colònies, pelegrinatges conjunts… i això al meu lleial entendre ha estat molt enriquidor, sense cap aguait de rivalitat i malentesos que no condueixen a res positiu i només són foteses.\n– I Riudecols tampoc…\nSomriu mossèn Joan abans de reblar:\n– Efectivament, tampoc Riudecols, tot i que és un poble amb la seva personalitat pròpia que per res s’assembla Alforja ni a les Borges. Ara que m’ho recordes: tres pobles propers absolutament diferents, carregats d’històries que guarden en la seva intimitat, pels que han passat rectors que han deixat la seva empremta en les comunitats on han exercit la seva missió pastoral.\n– En la nostra primera trobada em va sobtar la teva joventut, gairebé un vailet i el primer que se’m va acudir pensar és si no t’estimbaries, però també em vaig fer la reflexió que podries aportar una saba nova, amb altres idees d’una església renovada. En la meva opinió ens has demostrat una gran fermesa personal i conviccions pregones. Amb el jovent, has connectat més a les Borges o Alforja…\n– Anem a pams. Cal reconèixer que el jovent ha desertat de les parròquies arreu. Aquest és un fet colpidor però és el que hi ha. Potser a les Borges es fa present una mica més de jovent però la diferència és minsa. Per posar-te un exemple: a les colònies s’apunten quatre de les Borges i tres d’Alforja. Quan vaig formar el grupet d’aprenentatge de guitarra, pràcticament tres quarts del mateix. D’aquí Alforja estic molt content amb la col·laboració que he trobat en el Grup de Joves ja que sempre que els he demanat ajut, han col·laborat de forma altruista i hem tingut bon “feeling” amb ells. D’aquesta col·laboració entusiasta em sento més que satisfet .\n“…estic molt content amb la col·laboració que he trobat en el Grup de Joves ja que sempre que els he demanat ajut, han col·laborat de forma altruista i hem tingut bon “feeling” amb ells.”\n– Parlant de jovent … una pregunta incòmoda i ets molt lliure de contestar-me o deixar-la córrer dient-me “això no toca”. Un capellà amb la teva bona planta, eixerit, el que es diu un noi guapo, com afronta la qüestió feixuga del celibat?\n– No tinc inconvenient de parlar-ne i no té perquè ser un tema tabú. Sincerament puc dir-te que no és un qüestió fàcil d’explicar per la senzilla raó que no som àngels i el desig d’home no deixa d’existir però el celibat és quelcom més que la sexualitat. En aquest cas el veritablement important és allà on tens posat el cor. Jo en aquest cas estic satisfet perquè aquests anys d’estada entre vosaltres he tingut el cor posat integrament en els projectes de la parròquia que m’han ocupat tot el meu temps. El meu cor no em demana donar sentit a formar una família amb tot el que això comporta. Llavors m’ha permès disposar d’una llibertat generosa per dedicar-me integrament a la meva missió. Això és pot comparar amb un home que es casa amb la dona que estima sense perdre el desig per altres dones i aprèn a controlar-se perquè sap que no li convé, tenint present les excepcions que es donen en la convivència.\n– En cap de les tres comunitats no s’ha produït alguna insinuació?\n– No, rotundament no, almenys que jo hagi estat conscient. En aquest tema tot ha canviat molt i estem lluny de la repressió que s’havia viscut abans.\n“El meu cor no em demana donar sentit a formar una família amb tot el que això comporta.”\n– Quin record o records guardaràs en el fons del de sarró quan tornis a reviure les teves primeres petjades com a capellà ara ja com rector de Valls?\n– Els records acostumen a ser subjectius. Com t’ho explicaria…? Els records que jo guardaré en el meu sarró són como una cartellera, un àlbum preuat en el que hi poses les fotos de la gent que t’han ofert la seva amistat. Jo el que guardaré en el meu si més profund és el tracte amb la gent. Crec sincerament que és la missió d’un rector de poble que mai pot tractar a la seva comunitat d’una forma genèrica. Jo he fet un esforç per transmetre al vostre nou rector, mossèn Julià, que mantingui una proximitat amb la gent que passegi pels carrers del poble sense fer cap distinció, obrint les portes de la parròquia, mostrant interès pels problemes de cadascú, oferint-se si pot donar-los-hi un cop de mà. Amb aquesta puntualització acabaré dient que m’emporto el record de cares de gent a les que sempre tindré present i que hem aconseguit aprofundir en una amistat sincera.\n– Des d’uns anys ençà i les parròquies de la teva jurisdicció en són un bon exemple, l’autoritat eclesiàstica procedeix al canvi de titular al sis, set, màxim vuit anys, quan abans els rectors esdevenien gairebé vitalicis. Quina opinió et mereix?\n– Bàsicament crec que és un qüestió de criteri. Passats uns anys és més que probable que comencin a sortir defectes. Pot succeir, -i això ho comporta la condició humana-, que el capellà tingui favoritismes per determinats grups de la comunitat i, sense adonar-se’n, pugui conrear el seu “corralet” oblidant-se de la resta traspassant la línia invisible de ser el capellà de tots. Per això s’han de moure les peces disponibles, dissortadament poques, per la manca de vocacions.\n“… sóc conscient d’aquesta estimació, a la que dono gràcies a Déu i a tots vosaltres per ajudar-me en la meva missió…”\n– Ara que tornes a Valls, t’has plantejat reiniciar la tasca que vas emprendre…\n– Si, però serà diferent. Jo vaig anar a Valls acabat de sortir del seminari, com a vicari i la meva tasca es va centrar en la catequesi i la gent més jove que freqüentava la parròquia de Sant Joan. Ara i torno com a rector titular i la responsabilitat serà una altra.\n– Valls és una ciutat gran, crec d’uns vint mil habitants. Suposo que hi deu haver més parròquies…\n– Efectivament, la ciutat compta amb vint-i-dos mil habitants i té dues parròquies, una a la part nova de la ciutat regida per una Comunitat Claretiana i a la que jo aniré que és l’església de Sant Joan, la parròquia tradicional situada al nucli antic de la ciutat. A Valls, afortunadament i vaig deixar molts amics i coneguts però cal tenir en compte que han transcorregut deu anys d’absència i les coses han canviat molt. També sóc conscient que deixo bones amistats a Riudecols, les Borges, Arbolí i Alforja i sempre que les meves obligacions m’ho puguin permetre, faré una escapada per donar-vos una abraçada. Set anys de convivència són un temps més que suficient per arrodonir aquests lligams i sentiments que sovint no es poden explicar amb paraules.\n– En el teu comiat, quin últim missatge voldries deixar a les tres comunitats on has desenvolupat una tasca important, on vas arribar fa tot just set anys, molt jove, amb experiències minses i marxes fet un home, amb uns criteris i una fermesa envejables..\n– En el meu missatge de comiat voldria encomanar-vos que feu tot el possible per aplanar-li el camí a mossèn Julià, el vostre nou rector. Com ja us he anat informant, procedeix d’un país estranger , d’una cultura diferent i m’agradaria fos una realitat el vostre esforç per entendre la seva voluntat aferrissada d’adaptar-se als nostres costums, al nostre tarannà, a la realitat a la que vol integrar-se el més aviat possible. És un capellà jove, de 44 anys, d’una gran cultura, doctorat en antropologia, capficat de ple en aprendre i parlar correctament el nostre idioma per sentir-se el més a prop possible als que seran els seus nous feligresos.\nMossèn Julià, el vostre nou rector procedeix d’una cultura diferent i m’agradaria fos una realitat el vostre esforç per entendre la seva voluntat aferrissada d’adaptar-se als nostres costums\nEm consta que arriba farcit d’il·lusions, amb la intenció sincera de continuar la tasca que hem realitzat fins ara i us demano de tot cor la vostra col·laboració per ajudar-lo en tot el que calgui per aconseguir aquest objectiu. És molt fàcil estimar al Joan ara que me’n vaig, per les coses que s’han fet. Deixa’m dir-te que sóc conscient d’aquesta estimació, a la que dono gràcies a Déu i a tots vosaltres per ajudar-me en la meva missió, però voldria insistir fer un pas endavant d’estimar-lo abans de conèixer-lo, per empènyer plegats en la missió d’anar prenent consciència de la realitat de la seva nova comunitat. Això és el que us encomano de tot cor en el meu comiat, puc assegurar-vos d’una emoció pregona. Sempre us tindré presents en el meu sentiment més íntim.\nEls records que jo guardaré en el meu sarró són com una cartellera, un àlbum preuat en el que hi poses les fotos de la gent que t’han ofert la seva amistat.\nEl “clic” de la gravadora ens avisa que la cinta ha arribat al seu final, però la conversa ha continuat amb confidències personals que jo també guardaré en el sarró de la meva memòria. Sense adonar-nos-en el sol ja s’ha amagat darrere els cingles majestàtics, testimonis silenciosos de la nostra vall i les primeres ombres de la nit s’escampen pel recinte de l’ermita de Sant Antoni. Ens acomiadem amb una abraçada fraternal, prometença d’una amistat que, malgrat la distància, ha de tenir continuïtat i amb l’emoció de l’abraçada un desig sincer: Sort, molta sort Joan en la teva nova missió. Ha estat una complaença pregona haver-te conegut.\nPrevious articleLa cançó de les plegadores d’avellanes\nNext articleExigeixen que es transvasi menys aigua del riu Siurana a l’embassament de Riudecanyes


Exigeixen concreció en les mesures econòmiques per fer front al coronavirus - Diari de Sabadell\nExigeixen concreció en les mesures econòmiques per fer front al coronavirus\nEl Govern espanyol va anunciar dijous passat un pla de mesures excepcionals en l’àmbit econòmic per fer front a l’impacte del Covid-19 que permetrà mobilitzar fins a 18.225 milions d’euros durant aquest any. Malgrat que es va afirmar que aquestes actuacions entrarien en vigor “de forma immediata”, encara no s’ha concretat com arribaran aquestes ajudes. A l’espera que avui mateix s’avanci en el Consell de Ministres sobre la concreció en aquest pla, les organitzacions empresarials de Sabadell, però, han exigit més definició i urgència en l’aplicació d’aquest pla.\nUn treballador amb una mascareta, ahir en una indústria del polígon de Can Roqueta / LLUÍS FRANCO\nEn aquest sentit, el president de la Xarxa Onion, Arnau Bonada, ha destacat que “fins ara hi ha moltes paraules, però són buides i sense mesures concretes”. Bonada ha advertit: “Volem apagar un incendi amb una regadora. El que ens ve és tan gros, que o fem un pla extraordinari amb unes xifres com quan es va rescatar la banca, o molta gent haurà de tancar”. El president de Pimec Vallès Occidental, Josep Maria Catalán, comparteix aquesta opinió: “El govern central no ha pres les mesures adequades, queden moltes coses per definir”. Per la seva banda, el president de la Cambra de Comerç de Sabadell, Ramon Alberich, admet que “falta saber el detall i la forma del pla i això està generant molta incertesa”. Aquest també és el parer de la presidenta del CIESC i del Centre Metal·lúrgic, Alícia Bosch, que afirma: “Falta concreció, entenem que les mesures no es poden improvisar però estem amb una incertesa molt gran”.\nSi més no, una de les mesures era permetre als autònoms ajornar els deutes tributaris amb l’administració –per import de fins a 30.000 euros– de les retencions de l’IRPF, les quotes repercutides de l’IVA i pagaments fraccionats de l’impost sobre societats. Aquests ajornaments podran realitzar-se durant sis mesos sense interessos i amb tres mesos de carència. Això permetrà, segons el govern, injectar 14.000 milions d’euros a l’economia.\nSobre aquestes mesures, Bonada considera que “has d’ajudar amb la Seguretat Social dels treballadors, els lloguers, préstecs al banc. En la mesura que puguem fer una moratòria o bonificar els impostos i les quotes”. El president de la Xarxa Onion ha assegurat que si aviat no es concreten aquestes accions, seria recomanable deixar de pagar la quota d’autònoms. “La gent està desesperada”, ha destacat Bonada, que ha indicat que ja abans del confinament moltes pimes i autònoms havien reduït la seva facturació entre un 40% i 60%.\n“La situació de les pimes comença a ser delicada”, constata el president de Pimec Vallès Occidental. Per això, considera que urgeix suspendre els pagaments dels autònoms i els corresponents als IVA i Seguretat Social per donar viabilitat a les empreses. “Tenim molta preocupació per la falta de producte i que no arribin els proveïdors”, ha subratllat Catalán.\nBosch ha indicat que les indústries de la demarcació van obrir “respectant les mesures de seguretat possibles”. Però ha afirmat que “no ens val tenir d’aquí a un mes les concrecions de les mesures, ho necessitem avui per demà”.\nEn aquest clima, Alberich ha fet una crida “a no perdre la serenitat”, més enllà dels expedients de regulació temporal d’ocupació. “S’ha de mirar de trobar solucions per evitar-ho”, ha demanat.\nTemes:Alícia Bosch, Arnau Bonada, autònoms, coronavirus, empreses, Josep Maria Catalán, Ramon Alberich, Sabadell


Trekking al DJEBEL TOUBKAL | Muztag Viajes\nHome » Viatges per continents » Trekking al DJEBEL TOUBKAL\nUs durem a través de valls pintorescos, amb pobles berber penjats a les muntanyes per a evitar les crescudes dels rius durant les tempestes. A pocs quilòmetres de Marràqueix, el Toubkal és el “sostre de Marroc” i d’Àfrica del nord. El seu cim està a 4.167 metres d’altura, i rodejat d’alts massissos de més de 3.000 metres, però es manté com “la muntanya de les muntanyes”, tal com la denominen els berber (Adrar N’Dern). El Toubkal limita a l’oest pel riu N’Fis i a l’est per la vall d’Ourika.\nItinerari des de 365\nDia 1 Barcelona – Marràqueix.\nSortida de Barcelona destinació Marràqueix. Arribada a Marràqueix recepció a l’aeroport i trasllat a l’hotel. Coneguda com la “Ciutat Roja del Sud”, la ciutat està erigida al bell mig d’un immens palmeral, a la planura d’Haouz. Allotjament a l’hotel.\nDia 2 Marràqueix.\nSortirem després d’esmorzar. Travessarem diferents pobles fins arribar a Asni. Continuarem travessant la vall de nogueres dels Ait Missane. Arribarem a Imlil per una carretera de muntanya. Ens trobarem amb el nostre equip, cada mula portarà l’equipatge de dos participants. Sortirem amb les mules cap a Aremd, últim poble de la vall, caminarem unes dues hores fins arribar on estarà el nostre cuiner que ens esperarà per dinar. Havent dinat pujarem cap el refugi amb les nostres mules. Temps estimat de marxa 5 hores.\nDia 3 Campament base – Ascensió al Toubkal – Campament base.\nCap a les 5 del matí començarem l’ascensió. Començarem per un camí costerut i pedregós, però sense dificultat tècnica. Pararem dos o tres cops per beure aigua i menjar alguna barreta energètica o fruits secs. Amb unes tres hores arribarem al cim de 4.167 metres. Tindrem la vista de la cadena de l’Atlas i de les valls veïnes. Baixarem al camp base on dinarem. Tarda lliure per reposar forces. Temps estimat de marxa 5 hores.\nDia 4 Campament base – Imlil – Marràqueix.\nBaixarem fins Imlil, passant per pobles importants, un d’ells és el famós Sidi Chemharouch, on vivia un home considerat sant capaç de guarir diferents malalties mentals. Continuarem fins a Marràqueix on arribarem a mitja tarda. Temps estimat de marxa 4 hores. Fou en els seus orígens ciutat de trobada de les rutes de caravanes que unien els imperis d’Àfrica Negra amb el mar Mediterrani. La van fundar els almoràvits que provenien del desert, va anar creixent, i va acabar essent la capital del sud. El color vermell de les seves muralles li ha donat el nom de Ciutat Roja, té molts jardins que tenen un sistema de rec de pous soterrats (khettaras), construïts pels almoràvits i nòmades saharians del segle XI. La plaça Djemaa El Fna, és el lloc on es concentra tota l’activitat del sud: ballarins, malabaristes, encantadors de serps, comerciants. De dia ofereix les seves parades de taronges, dàtils i de diferents andròmines, de nit es converteix en un gran restaurant a l’aire lliure. Des dels cafès de la Plaça s’aconsegueixen bones panoràmiques de la ciutat, mesquites, minarets, palaus i jardins. Allotjament a l’hotel Akabar 3* o similar.\nDia 5 Marràqueix – Barcelona.\nEsmorzar i temps lliure fins l’hora del trasllat a l’aeroport per agafar el vol de tornada.\nGrup mínim de 2: 365 Euros per persona.\nAllotjament a l’hotel indicat o similar, en base a habitació doble amb esmorzar.\nTrasllat en vehicle privat fins Imlil i tornada.\nGuia de muntanya, traginers i cuiner de parla francesa en les etapes de muntanya.\nAcampada, en base a tenda de campanya doble. (No inclou sac de dormir).\nMitja pensió i pensió completa durant el trekking.\nVols. Taxes del bitllet d’avió.


Mozart per acabar la temporada de l’Auditori de Girona - Revista Musical Catalana\nORQUESTRA DE CADAQUÉS. Joan Enric Lluna, clarinet. Cor Amici Musicae Saragossa. Maria Hinojosa, soprano. Marisa Martins, mezzosoprano. Albert Casals, tenor. José Antonio López, baix. Dir.: Sir Neville Marriner. W. A. Mozart: Concert per a clarinet i orquestra en la major, K. 622; i Requiem, K. 626. AUDITORI DE GIRONA. 3 DE JUNY DE 2012.\nEls afeccionats a la música no podien deixar passar l’oportunitat de veure una de les llegendes de la direcció de la segona meitat del segle XX fins a l’actualitat. Sir Neville Marriner ha estat un referent ineludible. Amb la seva orquestra, l’Academy of St. Matin in he Fields, ha deixat una petjada molt important en la història de la música. Des de l’any 1992 és el principal director convidat de l’Orquestra de Cadaqués, la qual, malgrat que treballen d’una forma estable en projectes concrets a Girona, va deixar clara una vegada més la seva solvència. Totes les seccions van estar al corrent de les indicacions del mestre, pròdigues en entrades i dinàmiques i més lliure pel que fa als equilibris de volums. Portaven molt ben apresa una partitura que és un dels pals de paller del repertori i això no havia de significar cap entrebanc. De la mateixa manera van secundar de forma brillant les evolucions de Joan Enric Lluna, que va exhibir la qualitat d’un gran solista en un dels concerts més exigents per a aquest instrument. La facilitat i la tècnica de Lluna són prou reconegudes arreu. La seva aproximació va ser generosa en la concepció melòdica; d’orfebre, la seva capacitat per a l’ornamentació, i plena de subtilitats, l’evolució de les dinàmiques. La seva energia vivifica una de les obres més belles de W. A. Mozart. En l’“Adagio” va estar contingut i líric alhora, amb pianíssims eloqüents, i en el “Rondo-Allegro” va posar tots els ingredients suficients per ressaltar aspectes com la comicitat i el sentit de l’humor del mestre de Salzburg. Una lectura personalíssima i profunda d’un músic extraordinari.\nEl cor Amici Musicae de Saragossa va tenir un paper enraonat, però li va faltar vivacitat en la seva interpretació. Té molt bona qualitat, però s’hi troba a faltar més personalitat vocal, perquè en general no transmet una voluntat tímbrica de grup ben perfilada. Amatent a la direcció de Marriner, no va patir excessivament en una versió sense estridències ni tampoc massa exuberant. Tota l’exigència en el contrapunt i els diversos plans sonors van estar a bon lloc, però sense determinació. Els solistes vocals, al seu torn, van oferir una molt bona versió en conjunt d’un Requiem sonor i vibrant amb la contenció deguda. No hi va haver vel·leïtats d’excés líric i tots ells van rubricar uns concertats polits i ben encaminats en el discurs. Potser van desaprofitar alguns moments màgics d’aquesta partitura que van passar massa desapercebuts. No van ser unes de les versions més explosives d’aquestes dues obres de maduresa de Mozart, però la professionalitat de tots els intèrprets i la bona factura en la direcció van anar teixint un espectacle de molt bona qualitat.


Aquest divendres els hotels del grup Savoy quedaran buits - RÀDIO MARINA 100.3 | RÀDIO MARINA, sempre al teu costat\nAquest divendres els hotels del grup Savoy quedaran buits\nAutobusos i minibusos traslladen els turistes fins a d’altres hotels de Lloret de Mar i també a d’altres poblacions de la Costa Brava com Blanes i Platja d’Aro. Alguns d’ells han arribat expressament des de França pe traslladar els afectats. Els clients surten de l’hotel llençant crítiques cap a la direcció, desconeixen per què han de canviar de lloc i, a més, lamenten que fa dies que al seu hotel hi ha moltes coses que no funcionen com l’aire condicionat o els ascensors (ja que els hotels funcionen amb generadors).\nEl grup deu 450.000 euros a l’ajuntament en concepte de taxes, impostos municipals i rebuts d’aigua. El deute fa dos anys que s’acumulava i l’ajuntament ja l’havia reclamat a través del consell comarcal, segons ha explicat l’alcalde Jaume Dulsat.\nEn el cas de la llum, el deute amb Endesa és de 210.000 per rebuts impagats i 168.000 euros estafats mentre tenia la llum punxada.\nL’ajuntament ja ha iniciat els tràmits per sancionar-lo per la via penal i civil i alerta que serà molt exigent a l’hora de tornar a donar la llicència per tal que els quatre hotels puguin tornar a obrir.\nEn total, els quatre establiments tenen 666 habitacions.\nLa cadena d’hotels Savoy i els representants dels treballadors han arribat a un preacord a partir del qual l’empresa dóna per acabada la temporada i la plantilla finalitzarà el contracte de temporada i anirà a l’atur. El principi d’acord inclou comptabilitzar els dies que els hotels han estat tancats com a permís retribuït de la plantilla i ofereix, “garanties jurídiques” a la plantilla, de 130 treballadors. D’aquests, el 95% té un contracte fix discontinu, mentre que la resta són temporals o indefinits.\nEl contracte acabarà el 10 de setembre i, un cop hagin exhaurit els dies de vacances, dies festius acumulats i de lliure disposició, aniran a l’atur. L’acord s’ha aprovat amb 92 vots a favor, un en contra i una abstenció i falta que l’empresa el ratifiqui aquest divendres. Els 77 treballadors de l’Hotel Mediterranean Sand i Sun Village no han cobrat encara el mes d’agost i el compromís de l’empresa és fer-ho en 24 hores. En l’acord, també es remarca que la situació d’aquest estiu ha estat “excepcional” i que la plantilla vol recuperar els seus drets de cara a la temporada vinent.\nFotos de l’ ACN dels turistes canviant d’hotel, alguns per segona vegada en una setmana.


El preu de l'habitatge segueix caient i arriba a nivells de 2005\nSegueix la caiguda de preus de l'habitatge. El preu mitjà del metre quadrat s'ha situat en 1.777,6 euros en el primer trimestre de 2011, el que suposa un descens interanual del 4,7%, més d'un punt superior al del període anterior (-3,5%), i una caiguda del 2,6% en termes intertrimestrals.\nAquest nou descens col·loca el preu mitjà del metre quadrat en nivells de 2005. A més, la caiguda acumulada és del 15,4% des del seu nivell màxim assolit el primer trimestre de 2008.\nEl descens del preu dels pisos nous (fins a dos anys d'antiguitat) va ser del 4,1% en taxa interanual, quedant el valor del metre quadrat en els 1.793,8 euros. En el cas dels habitatges de segona mà, el preu es va situar en els 1.764,8 euros, amb un descens del 5,3% interanual.\nLes majors caigudes interanuals s'han produït a la Comunitat de Madrid (-8,9%), seguida de Navarra (-8,3%), Cantàbria (-7%) i la Comunitat Valenciana (-6,3%). En el costat oposat se situen Ceuta i Melilla (-1,4%), Extremadura (-1,5%), La Rioja (-2,3%) i Aragó (-2,7%).\nPer municipis majors de 25.000 habitants, els preus més elevats d'habitatge lliure s'han registrat a Sant Sebastià (3.762,3 euros per metre quadrat), Sant Cugat del Vallés (3.282,6 euros), Getxo (3.224,3 euros), Barcelona (3.103,5 euros), Pozuelo de Alarcón (2.964 euros) i Madrid (2.921 euros).\nEls preus més baixos es van registrar en els municipis d'Hellín (759 euros), Tomelloso (782,9 euros), Petrer (843,4 euros) i Elda (845,9 euros).


La Fiscalia investigarà Trias per malversació de fons públics - Diari de Girona\nLa Fiscalia investigarà Trias per malversació de fons públics\nL'exalcalde va pagar 5.500 euros mensuals als «okupes» per evitar el desallotjament un any\nbarcelona | efe / ddg 27.05.2016 | 08:00\nLa Fiscalia ha obert una investigació a l'exalcalde de Barcelona Xavier Trias (CiU) per descobrir si va cometre un delicte de malversació per pagar amb fons del consistori, durant un any, el lloguer del «banc expropiat» okupat al barri barceloní de Gràcia. Segons va informar el ministeri públic, la Fiscalia de Barcelona ha encarregat a la Policia Nacional que investigui els pagaments de l'Ajuntament a la immobiliària propietària de la finca pel lloguer del local ocupat, que van pujar a 65.500 euros en un any.\nEl desallotjament del local, situat al carrer Travessera de Gràcia de Barcelona i que estava ocupat des de 2011, ha desencadenat manifestacions de protestes que, en tres nits consecutives, han provocat nombrosos incidents i càrregues policials als carrers del barri barceloní de Gràcia. Els okupes van prendre el 2011 el local, una antiga seu de Caixa Catalunya que llavors estava abandonada i que va comprar posteriorment una empresa immobiliària.\nLa Fiscalia ha acordat obrir diligències a Trias després de tenir coneixement, a través dels mitjans de comunicació, que l'Ajuntament va estar pagant el lloguer de la finca des de final del 2014, fins que el nou equip de govern d'Ada Colau va deixar de fer-ho. Segons manté el ministeri públic en l'escrit en el qual acorda obrir la investigació per aquests pagaments, Trias va decidir signar un contracte d'arrendament amb una durada d'un any amb la immobiliària propietària, Antartic Vintage S.L., per evitar el desallotjament del local i, per tant, «els eventuals incidents que poguessin produir-se».\nAquesta renda, sosté la Fiscalia en el seu escrit, «va ser puntualment satisfeta per l'Ajuntament fins a la finalització del contracte, sense que el nou equip de govern sorgit després de les eleccions hagi procedit a la seva renovació». Segons l'opinió de la Fiscalia, els fets podrien constituir un delicte de malversació que, segons el Codi Penal antic vigent el 2014, castiga les autoritats que destinin a «usos aliens a la funció pública els cabals o efectes llocs al seu càrrec per raó de les seves funcions».\nTrias rebutja l'acusació\nL'exalcalde de Barcelona Xavier Trias va rebutjar que pagar el lloguer de l'anomenat «banc expropiat» pugui ser considerat com a malversació i es va mostrar convençut que la decisió va ser «ajustada a dret» i «en resposta a l'interès general de la ciutat».\nEl president de grup municipal de CiU, Xavier Trias, va compareixer ahir davant la premsa per comentar l'obertura d'investigacions per part de la Fiscalia de Barcelona per descobrir si va cometre un delicte de malversació per pagar a la immobiliària propietària de la finca pel lloguer del local ocupat, que ascendia a 65.500 euros a l'any. «Tot el que està passant ens està donant la raó», va assenyalar l'exalcalde en relació amb el conflictiu desallotjament del local ocupat, que ha originat ja tres nits de disturbis a Gràcia, i va explicar que precisament el seu govern va prendre la decisió de pagar un any de lloguer «per guanyar temps necessari fins que es trobés una altra sortida».


Guardó pel disseny de la nova marca ciutat de Viladecans\nL’agència creativa local La Pinza va rebre la màxima distinció als MUSE Design Awards a la categoria d’identitat corporativa en els premis que convoca la International Awards Associates\nEl disseny de la nova marca de Viladecans, creada per l’agència creativa local La Pinza per encàrrec de l’Ajuntament, ha guanyat recentment un premi platí, la distinció máxima que atorga la International Awards Associates de Nova York en els seus guardons Muse Creative Awards en la categoria d’identitat corporativa. Es tracta d’una prestigiosa competició internacional per a professionals creatius que tenen la capacitat única d’inspirar amb un concepte, idea o disseny gràfic.\nModernitat i eslògan\nLa nova imatge de ciutat és més moderna, versàtil, diferenciadora i funcional. Després d’anys fent la ve baixa amb la mà com a símbol, el consistori baixllobregatí s’ha proposat buscar la complicitat de la ciutadania fent una picada d’ullet. Un símbol que connecta amb el seu públic d’una manera amable i empàtica. El disseny guanyador de La Pinza va buscar traslladar els valors de complicitat i acollida de la ciutat a l’exterior per posicionar-la i, al mateix temps, generar un sentiment de comunitat entre la gent de Viladecans perquè la faci seva i contribueixi a aquest objectiu de projecció.\nLa nova icona va lligada a l’eslògan Som poble, soc ciutat, que vol expressar la singularitat del nostre municipi, amb equipaments i serveis de ciutat, però amb una vida i relacions socials de poble. Un poble amb cos de ciutat. Una ciutat amb cor de poble. Aquesta transformació permet agrupar tota la comunicació municipal sota una mateixa marca, que es declina en els diferents àmbits superant la varietat coneguda fins ara.\nUna marca de ciutat serveix per posicionar la identitat d’un municipi, projectant els trets o característiques que el diferencien de la resta. Així, la marca concentra tots els actius que integren els valors d’aquella població: els relacionals, culturals, socials i econòmics. D’aquesta manera aconsegueix dos objectius: cap a l'exterior, ajuda a explicar el relat de la ciutat i el seu estil de vida, transmetent allò que fa singular aquella ciutat, que es traslladarà i emocionarà a qualsevol que la visqui. I cap a l'interior, es converteix en un important mecanisme de cohesió, de sentiment d’orgull, que guia tota la comunitat local a caminar un mateix camí.


Recopa d'Europa: El Mallorca trencà el cor escocès\n15 juny 2021 03:15\nEl conjunt de Cúper aconseguí un valuós triomf contra el Heart, que deixa l'eliminatòria ben encaminada\nTomeu Martí | 18 setembre 1998\n0 HEART: Rousset (1), McPherson (1), Ritchie (1), Pressley (1), Locke (2), Weir (1), Naysmith (1), McCann (1), Salvatori (2), Hamilton (1) i Adam (1).\nHolmes (-) substituí Hamilton en el minut 82.\n1 MALLORCA: Roa (2), Olaizola (2), Marcelino (3), Siviero (2), Miquel Soler (2), Engonga (2), Lauren (2), Stankovic (2), Arpón (2), Dani (2) i Ariel López (1).\nCarlos Domínguez (1) substituí Ariel «Chupa» López en el minut 70 i Lluís Carreras (-) entrà per Stankovic en el minut 84 i Fernando Niño (-) suplí Óscar Arpón en el minut 87.\nÀRBITRE: Alfredo Trentalange (1) (Itàlia), auxiliat a les bandes per Luigi Medeot i Sergio Capozzi. Amonestà amb targeta groga els mallorquinistes Marcelino en el minut 53 i Stankovic en el minut 58.\n0-1: minut 17, Ariel «Chupa» López recupera una pilota en zona d'atac i força un còrner. Stankovic treu des de la cantonada, Rousset no encerta a allunyar l'esfèric i Marcelino, en carrera, envia la pilota al fons de la porteria amb la panxa.\nINCIDÈNCIES: El president del Reial Mallorca Guillem Reynés presencià el partit a la llotja amb el conseller delegat Mateu Alemany i alguns directius. Ventura Blach, director general d'Esports del Govern balear, i Miquel Dalmau, president d'honor del Reial Mallorca, també varen ser presents a la llotja d'Edimburg. El Mallorca jugà amb camiseta blanca i calçons negres.\nHistòric. El Reial Mallorca va escriure ahir la seva primera pàgina de la història europea del club. I ho va fer amb brillantor, ja que superà el Heart (0-1) i deixà la primera eliminatòria de la Recopa d'Europa ben encaminada.\nEl tècnic del Heart, Jim Jeffries, va fer una autèntica revolució en la seva alineació, en part obligat per les circumstàncies, però també pel respecte que li mereixia el Reial Mallorca. Aprofità els obligats canvis per presentar un plantejament més conservador del que és habitual en l'equip escocès. I és que el Reial Mallorca, malgrat debutar a Europa, imposava respecte, i quasi por, als escocesos. Cúper no revelà la incògnita fins al darrer moment i s'inclinà per mantenir l'habitual sistema de joc. Així, Óscar Arpón ocupà el lloc del lesionat Ibagaza, en funcions pràcticament idèntiques a les de l'argentí.\nTot i la pressió ambiental que provocaven els 16.000 espectadors que omplien l'estadi Tynescastle Park, el Mallorca va sortir sense complexos i intentant fer futbol de control. Era important tenir el control de la pilota i no deixar maniobrar els homes del centre del camp rival, i evitar així les perilloses centrades cap a l'interior de l'àrea. Així i tot, la primera oportunitat va ser per al Heart, quan Hamilton, en el minut quatre, xutà ras però Roa aturà l'esfèric sense dificultats. Però l'ocasió local va tenir rèplica amb rapidesa quan en el minut 11 Lauren centrà sobre l'àrea i Dani, en el segon pal, aconseguí rematar de cap, però la pilota sortí per la línia de fons. El Mallorca duia la iniciativa i el Heart es mostrava nerviós amb constants pèrdues de pilota en el centre del camp més per les imprecisions pròpies que per la pressió mallorquinista. I en el minut 17 arribà el gol mallorquinista. Ariel Chupa López robà una pilota en la zona d'atac escocesa i forçà el córner. Stankovic el va treure tancat i en el primer pal, on Rousset no encertà a rebutjar adequadament i Marcelino, que venia corrent, envià la pilota al fons de la xarxa amb la panxa.\nEl gol no va servir per canviar les coses. El Mallorca tenia majoritàriament el control de l'esfèric. Els escocesos intentaven pressionar el Mallorca i recuperar la pilota amb rapidesa per centrar cap a l'interior de l'àrea. Arpón no és Ibagaza, i molt menys Valerón, però complí sense gaires dificultats.\nLa pilota viatjava d'un costat a l'altre i el partit es disputava amb intensitat i duresa, però amb moltes imprecisions per un i altre equip, que no aconseguien arribar amb perill a la porteria rival. De fet, en la primera part només es poden destacar com a jugades perilloses un fort xut d'Adam en el minut 36, que Roa aturà sense dificultats, i un córner que va treure Stankovic en el darrer alè, però que Rousset neutralitzà amb dificultats.\nEl Heart "no podia succeir d'altra manera" reaccionà en els darrers moments i s'acostà en distintes ocasions a la porteria de Roa, però sense crear gaire perill.\nEn la segona part, les coses canviaren substancialment. Estava cantat que el Heart havia de reaccionar, cercà la porteria de Roa i pressionà constantment el Mallorca. I va ser així, i de quina manera, durant els primers minuts de la represa. El públic encara no s'havia tornat a seure quan Roa va haver de sortir amb contundència fins al límit de l'àrea gran per evitar la rematada de Hamilton. Dos minuts després, David Weir va disposar d'una clara ocasió en un xut des de fora de l'àrea, però envià la pilota per damunt el travesser.\nLa pressió continuava i en el minut 51 Roa hauria pogut ser amonestat, ja que pegà una colzada innecessària a McCann. L'àrbitre no ho va veure i el joc continuà malgrat les protestes escoceses. McPherson, en el minut 59, tingué la millor ocasió quan es va quedar sol davant Roa i no va saber resoldre la situació. El seu xut fluix va ser rebutjat pel porter mallorquinista a córner sense gaire dificultats. La pressió era constant i el Heart, fent honor al seu nom, atacava amb el cor esperonat pel seu públic i dirigit per l'italià Salvatori, que feia quilòmetres i quilòmetres sobre el terreny de joc. La defensa mallorquinista es veia obligada, especialment Marcelino, a jugar a fons. Qui també s'havia d'esforçar a fons, i en algunes ocasions s'extralimitava, era la línia defensiva dels locals que, malgrat la duresa de les seves entrades, no varen veure ni una sola cartolina admonitòria.\nEl domini territorial i la possessió de la pilota havien canviat de mans, ja que ara era el conjunt escocès qui controlava l'esfèric i el partit. L'ombra del perill, en qualsevol cas, no s'atracava amb massa claredat a la porteria de Roa. Tot i així, la porteria rondava massa a prop. Tal vegada per això, Héctor Cúper decidí que el minut 70 era el moment de fer un canvi ja habitual. Carlos substituí un inèdit López. La intenció era allunyar la pilota de la porteria mallorquinista aprofintant la rapidesa del petit davanter.\nEl Mallorca intentava fugir de l'embós i provava de llançar algun contracop com el que protagonitzà quan faltava un quart d'hora Stankovic. Els minuts anaven passant i el domini i la pressió del Heart no es traduïen en gol i, ni tan sols, en ocasions clares. Així, s'arribà al final amb mínim triomf del Reial Mallorca.


Els jugadors del CF Reus B mostren la seva indignació abans del partit\nImatge dels jugadors amb la pancarta «No More Lies».\nHan mostrat una pancarta en anglès on es podia llegir «No More Lies»\nActualitzada 03/03/2019 a les 12:20\nEls jugadors del CF Reus B que juguen avui a les 12 del migdia contra el Prat, han mostrat una pancarta per fer patent la seva indignació davant les promeses estèrils del nou propietari del club Clifton Onolfo.\nEls jugadors han sortit al camp instants abans del partit amb una pancarta on es podia llegir «No More Lies» (No més mentides), un text en anglès en clara al·lusió al nou propietari del CF Reus d'origen nord-americà. Cal recordar que els jugadors del planter encara no han rebut cap de les sis nòmines que els deu club, les quals Onolfo es va comprometre a pagar. Ahir, els jugadors van emetre un comunicat confirmant que encara no han percebut ni un euro.\nDesprés de l'acte reivindicatiu, els jugadors del CF Reus B han rebut el suport de l'afició que els ha aplaudit abans d'iniciar el matx.\nEls jugadors del CF Reus B segueixen sense cobrar\nComenta el contingut : Els jugadors del CF Reus B mostren la seva indignació abans del partit


L'SAjuntament s'adhereix a la campanya No i Punt contra les agressions sexistes a les Festes\ndimecres, 3 de juny de 2020 18:04h\nL’Ajuntament de Sóller s’ha sumat un any més a la campanya No i Punt contra les agressions sexistes durant les festes populars.\nEs tracta d’una campanya impulsada per la Direcció Insular d’Igualtat, dins el Departament de Participació Ciutadana i Presidència i té com un dels seus objectius «promoure que els espais d’oci siguin espais igualitaris, segurs i de gaudi tant per homes com per dones, lliures d’agressions sexistes, sexuals i homòfobes i aquest és l’objectiu de la campanya No i Punt!»\nLa campanya engloba: la presència de banderoles amb missatges de la campanya; un punt d’informació amb dos agents de prevenció i actuació, que s’encarregaran de facilitat informació tant a les al·lots com ales al·lotes. Durant la celebració del Firó hi haurà, com l’any passat, un punt de recepció, informació, denúncia i acompanyament en el cas de produir-se una agressió sexista. També es comptarà amb material de sensibilització i un protocol a seguir, tenint en compte diverses situacions.\nLa problemàtica de les agressions sexistes i sexuals patides per dones a les festes populars és ja prou coneguda.


Consultoria de vendes i màrqueting, cultura de servei, habilitats comercials, mystery guest, upselling i crosselling\nConsultoria de Vendes y Màrqueting\nSolucions amb impacte directe en el negoci\nDes d’Eureka Consultores hem desenvolupat aquesta àrea pensant en aquells factors que poden ajudar a les empreses a diferenciar-se de la competència i a ser comercialment més efectives. Amb la línia estratègica “Vendes i Màrqueting” us oferim la implantació de projectes integrals de Cultura de Servei, assessorament per incrementar les vendes i acompanyament als vostres equips comercials per aconseguir l'èxit.\nLes nostres línies d'actuació són:\nEl nostre repte és ajudar-vos a aconseguir que el vostre servei sigui excel•lent i els clients ho percebin com a tal, fidelitzant-los i generant un impacte positiu directe en el negoci.\nDefinim els estàndards de la qualitat de servei prenent com a base la cultura de l'empresa. Sensibilitzem a tots els treballadors sobre la base d'aquesta cultura de servei perquè sentin i comparteixin els valors de l'organització, i d'aquesta manera aconsegueixin projectar-los en cadascuna de les seves accions i millorar la qualitat de servei.\nLes nostres propostes es basen en la nostra experiència. Aquestes són algunes de les solucions dutes a terme per als nostres clients:\nCreació de la cultura de servei.\nCultura de Recuperació de Clients (CRC).\nServei al client alineat amb els valors corporatius.\nManual d'estil d'atenció al client.\nL'estratègia comercial ha d'estar ben dissenyada des de la cúpula directiva i aplicada de forma molt eficient per la xarxa comercial, amb la finalitat d'obtenir el benefici més gran possible. Eureka Consultores us ajudarà a traçar les directrius comercials per aprofitar totes les oportunitats que us brinda el mercat. Cada oportunitat és “única”, pel que hem d'adaptar-nos a les noves situacions i ser gestors implacables del nostre negoci. Per això hem desenvolupat solucions molt concretes tenint en compte aquesta premissa. Algunes d'elles són:\nCoaching en el desenvolupament d'habilitats comercials.\nUpselling i Crosselling.\nDefinició del pla de negoci.\nAnàlisi i definició d'estratègies de creixement.\nEl desenvolupament de la marca.\nCom a complement als serveis de consultoria et proposem que vegis les opcions de FORMACIÓ EN VENDES I MÀRQUETING clicant aquí


Més que peix\nNavega pel nostre catàleg i descobreix el salmó fumat en promoció\nRic en calci, proteïnes, àcids grassos essencials, en minerals com el seleni, el magnesi o el iode, i font de vitamines B12 i B6. No és casualitat que el salmó estigui considerat un dels aliments més nutritius i saludables del món.\nEl consum regular d'aquest peix blau és beneficiós per al cor i el sistema circulatori gràcies al seu omega 3. Redueix les possibilitats de patir un atac al cor, baixa la pressió arterial i endureix les artèries. I no solament això. També té efectes més enllà de la salut cardiovascular: millora la salut ocular, el manteniment dels ossos i el funcionament de la tiroide.\nÉs un aliment altament recomanable a dones embarassades. Un bon nivell d'omega 3 durant l'embaràs prevé la prematuritat i incrementa el pes del fetus en néixer i afavoreix el seu desenvolupament cerebral.\nEl salmó sorprèn per ser un peix lleuger. Pot passar-se per la planxa, rostir-se i fins i tot fregir-se. No obstant això, quan aquest peix s'exposa al fum en condicions especials, s'aconsegueix el salmó fumat. Un producte que ofereix múltiples opcions: rotllets, canapès, tàrtars, amanides, etc. No importa com es presenti, sempre aporta a la taula un toc especial. Un sabor suculent, una textura agradable, un tast exquisit.\nOferir-te el millor salmó fumat és responsabilitat de Geland. Conquesta els paladars més exigents amb aquest producte del nostre catàleg. Converteix un producte versàtil en una elaboració única. Pensa i enlluerna. És l'hora d'estar a la teva cuina com peix a l'aigua.


Rajoy vol pactar el futur de Catalunya amb el Pont Aeri La República\nRajoy vol pactar el futur de Catalunya amb el Pont Aeri\nA un mes de les eleccions municipals, el president espanyol, Mariano Rajoy, busca el suport dels empresaris vinculats al Pont Aeri per a traçar un full de ruta conjunt que aturi les aspiracions sobiranistes de Catalunya. Si finalment es produeix un efecte primera volta, les eleccions del 27 de setembre seran el punt i final de l’establishment actual.\nAssatjat per diversos fronts com ara el cas Rato, l’economia i, sobretot, Catalunya; Mariano Rajoy mantindrà una trobada amb els empresaris del Pont Aeri més propers a Madrid i Barcelona, per intercanviar impressions i estratègies a seguir per tal d’afrontar els diversos problemes que ara mateix estan sobre la taula del seu despatx a la Moncloa. De tot això no se'n podrà exhimir el PSOE ara que les enquestes comencen a marcar la Gran Coalició PPSOE com a única fòrmula possible per a les eleccions generals de finals d'any.\nRajoy segueix obviant els interlocutors reals\nMariano Rajoy prefereix reunir-se amb els empresaris afins per decidir coses sobre Catalunya que fer-ho amb els representants legals (el president de la Gneralitat), o les entitats que lideren el procés i que aglutinen i vehiculen el clam de la majoria social del carrer: l’ANC, Òmnium, l’AMI, o Súmate. La seva agenda sí que té cabuda per Societat Civil Catalans, una entitat sense base social que ha estat recentment guardonada pels diputats espanyols a Europa.


4 coses que un aromaterapista MAI té a casa seva\n2. Espelmes perfumades.\n3. Productes d’atenció personal i neteja domèstica.\n4. Plantes falses.\nLa meva feina d’aromaterapista m’ha fet extremadament sensible als aromes del nostre entorn modern. Avui estem bombardejats amb fragàncies sintètiques que imiten les olors de la natura i moltes d’elles no són tan saludables com poden semblar. Aquí en teniu alguns que mai trobareu a casa meva:\nMoltes persones recorren a ambientadors comercials en forma de taps i esprais per emmascarar les olors quotidianes a casa. Però, tot i que pot ser bo per cobrir els olors, els estudis mostren que aquests ambientadors emeten molts productes químics desconeguts –i potencialment nocius– a les nostres cases sagrades, sobretot el formaldehid. La majoria dels ambientadors comercials també contenen ftalats, que són coneguts com a disruptors endocrins. Alguns efectes secundaris del dany al sistema endocrí són la reducció de la fertilitat, el risc de càncer de mama i l'augment dels símptomes al·lèrgics i l'asma en els nens.\nEn comptes d’introduir aquests productes químics nocius al meu espai, opto per comprar flors fresques i difondre olis essencials terapèutics puros per desinfectar i refrescar l’aire de forma natural.\nFoto: Megan Carty\nLa majoria de les espelmes són de parafina, un producte de residus de petroli que ha de ser desodoritzat i blanquejat químicament abans que es pugui convertir en cera. Quan la parafina es crema, crea contaminants benzè i toluen que poden tenir efectes nocius per a la nostra salut. (Les toxines alliberades de les espelmes de parafina són en realitat les mateixes que les que es troben en els vapors de gasoil!) De fet, els productes químics que es troben a la majoria de fragàncies i la cera poden provocar asma, danys pulmonars o fins i tot possiblement càncer per un ús prolongat i depenent d’altres factors, com ara la ventilació.\nAls Estats Units, se suposa que els metalls de les espelmes es fan de cotó o paper, però alguns es fabriquen amb metalls i plom. Cremar-les durant poques hores pot emetre nivells de metalls pesats a l’aire, molt superiors als límits acceptables. Per sort, ara hi ha al mercat més espelmes a base de soja fetes amb olis essencials de qualitat.\nMalauradament, molts dels nostres productes de neteja i cura personal, com esmalt d’ungles, esprai de cabell, fregament d’alcohol i perfum contenen COV (compostos orgànics volàtils). Tots aquests productes poden causar estralls en el nostre olfacte i afectar els nostres sistemes líquics i endocrins. La millor manera d’evitar aquests COV és fer la vostra recerca i llegir les etiquetes amb atenció. Feu un apunt per donar suport a marques que estan fent els esforços per fer-se ecològic i per eliminar aquests productes nocius. Jo personalment em conformo als conceptes bàsics i utilitzo ingredients realment senzills a l’hora de tenir cura de casa i jo.\nQuan la majoria de la gent entra a casa meva, l’únic que noten és l’abundància de plantes vives a cada habitació. No només m’encanta la aparença d’aquestes belleses verdes, sinó que també s’han demostrat per ajudar a purificar i filtrar les toxines de l’aire. També poden ajudar a millorar el nostre estat emocional global i, per tant, augmentar la nostra qualitat de vida. També sabem que les plantes poden augmentar la curació disminuint la pressió arterial sistòlica i reduint el dolor, l’ansietat i la fatiga. Algunes investigacions fins i tot han demostrat que mantenir les plantes en un entorn d’oficines augmenta l’atenció, l’enfocament i la productivitat.\nTot i que és difícil anar totalment sense productes químics a casa, fer passos per a nadons pot fer una gran diferència.\nPreparat per anar a la natura a casa vostra? Aquí teniu el full de trampes per utilitzar olis essencials a cada habitació i elaborar els vostres netejadors més ecològics.\nVoleu saber com el Feng Shui pot ajudar-vos a crear una llar de gran vibració i establir intencions potents per manifestar els vostres somnis? Aquest és el feng shui de la manera moderna, sense supersticions, totes les bones vibracions. Feu clic aquí per registrar-vos a una sessió gratuïta amb Dana que us donarà 3 consells per transformar la vostra llar avui!\nAquesta pràctica espiritual és tan senzilla però tan eficaç\nQuè són els colonics? A més, qui n’hauria d’obtenir un i qui ho hauria de deixar clar\nEl nou compromís de General Mills per l'agricultura regeneradora podria afectar 1 milió d'acres de terra\n9 articles sostenibles per afegir a la vostra cistella d’orientació\nL’aigua escumosa provoca un augment de pes? Aquí teniu el que heu de saber\nLa regla núm. 1 que la majoria de parelles ignoren mentre discuteixen


Este diumenge 14 de gener Festa de Sant Antoni Abad - Notícies - Ajuntament de Picanya\nBenedicció dels animals a l'avinguda Generalitat Valenciana\nCom cada any, al voltant del dia de Sant Antoni, la comissió d'aquest Sant al nostre poble amb el suport de l'Ajuntament organitzen la tradicional benedicció dels animals. En esta festa, els protagonistes fonamentals són els animals, especialment cavalls i rucs (tot i que també gossos, gats i pardals) que passen per davant de la figura del Sant per a rebre la benecció de mans del retor. Esta festa ens recorda el nostre passat com a poble agrícola lligat a la terra i uns temps en els que persones i animals depenine estretament un dels altres.\nEste diumenge 14 de gener\nEnguany, la festa tindrà lloc este diumenge 14 de gener, a partir de les 12.00 hores i, com en anys anteriors se celebrarà a l’Avgda. Generalitat Valenciana. Picanya, junt a Alginet, Beniparell i Sollana (què també celebren la festa este cap de setmana) obrin el calendari de festes de la Federació Valenciana de la Festa de Sant Antoni Abat. Unes festes que també tenen lloc a poblacions com ara Cullera, Benifaió, Catarroja, Sueca, Xirivella, Riba-Roja, Alaquàs, Albal, Carlet, Aldaia, Torrent, Picassent, Puçol... en un esforç per mantindre viva esta tradició tan nostra.


Iniciem el curs amb un nou calendari d'activitats dirigides! La programació més completa de tot el Principat amb més de 150 hores per setmana. Com a novetat trobaràs classes de 30 min d'alta intensitat i el Training Camp. I reprenem diverses activitats com els Hipopressius, la Meditació, el Kundalini Ioga i els balls coreografiats, entre altres.\nBAIXA'T EL CALENDARI AQUÍ.\nEl Club et convida a participar a la Spartan Race!\nPer ser soci del Club Caldea et convidem a participar gratuïtament a la modalitat Sprint que tindrà lloc el pròxim divendres 4 de setembre a partir de les 14 h.\nUn recorregut de 5 km amb 20 proves com enfilar-se a una paret, llançar la javelina o pujar a una corda, entre d'altres. No cal ser un gran esportista sinó tenir ganes de participar en l'esdeveniment esportiu líder en carreres d'obstacles a escala mundial i viure una experiència única.\nFes la teva inscripció AQUÍ i introdueix el codi promocional CALDEASPARTAN2020 per obtenir la gratuïtat.\nLes places són limitades! I tens fins demà dijous a les 00.00 h per inscriure't.\nNo deixis passar l'oportunitat i converteix-te tu també en un veritable SPARTAN!\nConsulta aquí tota la informació sobre la prova.\nNOUS VESTIDORS FAMILIARS EXCLUSIUS PER A SOCIS!\nVolem que gaudeixis de tot el confort sempre que vinguis al Club. Per això, quan els teus acompanyants siguin menors de 16 anys* podreu accedir als nous vestidors familiars exclusius per als socis.\nTan sols hauràs de passar per la recepció del Club per recollir les teves entrades i pujar a la planta +1 de l'edifici. A l'interior dels vestidors trobaràs tot el que necessites: el material de bany, uns canviadors amplis i còmodes, unes taquilles XXL per guardar totes les vostres pertinences i els mateixos amenities que trobaries als vestidors d'adult.\nVine a gaudir de les aigües termals amb família!\n*l'entrada Club Piolet dóna accés als vestidors i a les instal·lacions del Termolúdic.\nInscripcions obertes per l'escola de pàdel!\nObrim les inscripcions pel curs 2020-2021.\nLes classes començaran el 14 de setembre i pots optar per fer 1 o 2 hores a la setmana.\nLes places són limitades; No esperis per fer la inscripció!\nMasterclass combinada de Zumba i Strong Nation\nDemà et proposem un entrenament que combina intensitat i diversió.\nRealitzaràs 30 minuts d'exercicis d'alta intensitat en sincronització amb la música més engrescadora per ajudar-te a finalitzar totes les repeticions i 30 minuts d'activitat aeròbica al ritme latino i d'arreu del món.\nSense dubte sortiràs amb l'estat d'ànim millorat!\nDijous 30 de juliol a les 10 h i a les 19.15 h.\nPlaces limitades · Reserva obligatòria.\nUltimes sessions masterclass Ioga i bols tibetans\nT'oferim una nova oportunitat de participar en una masterclass excepcional de Hata ioga combinada amb la melodia i les vibracions dels bols tibetans.\n2 últimes sessions exclusives\nDimecres 29 de juliol a les 10.30 i a les 18 h a la sala 1.\nPlaces limitades · Reserva obligatòria · Les inscripcions s'obriran 24 hores abans ·\nLa Pili i el Víctor t'ensenyaran a elaborar un menú dels més saludables amb aliments que t'ajudaran a combatre la calor, protegir la pell del sol, però també a mantenir els nivells d'hidratació i la vitalitat durant l'estiu.\nDijous 30 de juliol a les 18 h al Restaurant Mediterrani\nPlaces limitades · Reserva obligatòria (Les inscripcions s'obriran 24 hores abans)\nMASTERCLASS DE DANSA ORIENTAL\nMOTIUS PER TORNAR AL CLUB :\nMasterclass de dansa oriental amb NeferShu.\nDijous 23 a les 10 h 15 i a les 18 h 30.\nSi disposes d'un mocador, és recomanable dur-lo.\nPlaces limitades - Reserva obligàtoria.\nTALLER DE BIOMECÀNICA DEL CICLISTA\nTaller de biomecànica del ciclista.\nDimecres 22 a les 18 h 30\nPlaces limitades - Reserva obligàtoria\nIntroducció a la meditació i al mindfulness.\nDimarts 21 a les 11 h i a les 16.30 h.\nPlaces limitades · Reserva obligatòria ·\nCALENDARI ACTIVITATS JULIOL\nComencem la setmana amb energia!!!\nHem afegit les següents activitats,\n- Strong Zumba\nRecordeu realitzar la vostra reserva!!!\nCalendari del 29 de juny al 03 de juliol\nEt presentem el calendari d'activitats dirigides de la setmana del 29 de juny al 03 de juliol.\nA partir del proper dilluns 29 de juny, ja podràs reservar el teu accés a la piscina de natació


El Cafè implementa la carta per QR - nord.cab\nEl Cafè implementa la carta per QR\nEl Cafè ha fet un pas endavant molt important per a adaptar-se a les circumstàncies que imposa l’actual crisi de salut pública. A partir d’avui, ja és possible accedir a la carta sense haver de tocar res d’ús compartit. Amb un telèfon mòbil, i escanejant un codi QR, distribuït estratègicament a les taules i per diversos punts del local, tots ben accessibles, els clients podran veure la carta de begudes i aliments que ofereix el bar.\nPer a accedir-hi, només cal que instal·leu qualsevol lector de codis QR al vostre telèfon mòbil. N’hi ha molts de disponibles: simplement cerqueu “QR”, “QR Scanner” o “Lector QR” a la vostra botiga d’aplicacions, i en trobareu de gratuïtes i eficients. Google Lens és potser la millor de totes. Un cop escanejat el codi, el telèfon us proporcionarà un enllaç que, si l’obriu, us mostrarà la carta. La versió que avui és accessible té sis pàgines, i està molt ben assortida de tota classe de productes.\nEl codi QR, amb el menú del Cafè, també el tindreu sempre disponible a l’apartat de Serveis d’aquesta mateixa pàgina web. Així, abans d’anar-hi, ja podreu decidir què demanareu.\nAixí és com es veu el menú des d’un telèfon mòbil:\nRevisaran els límits del terme amb la Bisbal\nSant Jordi s’allargarà tot el cap de setmana\nLa pandèmia condiciona la celebració de Sant Isidre\nEl Patiet es converteix en un atractiu turístic\nmaig 9, 2021 Redacció


Bolets de fang hiperrealistes, en una exposició al Palau Bofarull de la Diputació a Reus | Diputació de Tarragona\nBolets de fang hiperrealistes, en una exposició al Palau Bofarull de la Diputació a Reus\nA càrrec de la mestra artesana Fina Vilajosana, autora de les peces del Museu d'Art del Bolet de Montmajor, al Berguedà\nLa mostra es pot visitar fins al 4 de novembre\nEls bolets es poden collir, plegar o fins i tot caçar. Són diferents maneres d'anomenar la recol·lecta dels preuats fongs de tardor. Ara, també es possible "collir-los amb la mirada", en una exposició que recull espècies de bolets reproduïts fidelment amb fang per l'artesana Fina Vilajosana. 'Els bolets i la casa de pagès' s'ha inaugurat aquest dimecres al vespre al Palau Bofarull de la Diputació a Reus, on es podrà visitar de franc fins al 4 de novembre, en horari d'11.00 h a 13.00 h i de 17.00 h a 20.00 h, de dimarts a dissabte.\nL'exposició aplega desenes de rovellons, llenegues, moixernons i altres exemplars que es poden trobar a Catalunya, així com altres mostres de la gastronomia catalana (pa amb tomàquet, embotits, dolços...) elaborades també en fang per Vilajosana, reconeguda com a mestra artesana per la Generalitat. L'artista és l'autora de les peces que s'exposen al Museu d'Art del Bolet, al municipi de Montmajor, al Berguedà. Fina Vilajosana és coneguda arreu per l’originalitat i virtuositat de la seva obra, així com pel seu domini de la tècnica de la ceràmica i pel bon coneixement que té dels bolets.\nLa mostra l'ha inaugurat el diputat de la Diputació de Tarragona Mateu Montserrat, acompanyat de l'artista i del fundador de l'Associació Micològica de Tarragona i representant de la Societat Micològica de Catalunya, Ernest Gatell. El nombrós públic assistent, part del qual provinent de Montmajor, ha visitat l’exposició i ha conegut la història del Palau Bofarull, en una visita comentada.\nL’exposició 'Els bolets i la casa de pagès' mostra als visitants la gran varietat de bolets existent a Catalunya, i els proposa un repte gens senzill: descobrir un únic bolet real que s’amaga entre tots els de ceràmica.


Estàs aquí:Inici NTP! NO T'HO PERDIS (Re)imagina’t\nEl projecte (Re)imagina’t té per objectiu crear un espai de discussió al voltant de la representació de les dones als mitjans de comunicació, que tingui en compte com s’ha construït la seva imatge en termes de discriminació social, i que procuri un diàleg i una observació sobre la realitat actual d’aquestes.\nEn primer lloc, es tracta d’un procés participatiu-creatiu amb joves que cursen 3r i 4t d’ESO anomenat (Re)imagina’t. Fem un espot no sexista!\nL’alumnat haurà de crear un guió per a un espot publicitari que superi els estereotips sexistes i promogui visions de transformació positiva dels hàbits consumistes.\nEl procés de creació de l’espot serà desenvolupat des de l’aula i serà conduït pel mateix professorat. L’Observatori acompanyarà aquest procés creatiu des de l’inici a través del seu web.\nEl guió escollit serà produït en un estudi de televisió i difós en diverses televisions locals, plataformes d’Internet, etc.\nEn segon lloc, es desenvoluparà un procés participatiu amb les dones dels 26 municipis que formen part de l’Observatori, amb l’objectiu de promoure una discussió entorn de la importància de trencar i qüestionar l’imaginari imperant que s’evidencia a través dels mitjans audiovisuals (televisió, publicitat, cinema…), i que actua com un escenari perfecte des del qual perpetuar i donar com a vàlids uns models que s’identifiquen com a imatge d’èxit.\nPer acabar, tots dos processos conclouran en la celebració d’una jornada de reflexió i debat la tardor del 2016.\nL’Observatori compte amb el suport de d’Institut Català de les Dones i de la Diputació de Barcelona\nEl programa (RE)Imagina’t compta amb la col·laboració de TV3 (el programa Tags) i de la Facultat de Comunicació i Relacions Internacionals Blanquerna\n(RE)IMAGINA’T és un concurs adreçat a grups de nois i noies d’entre 14 i 18 anys dels centres d’educació formal i d’entitats d’educació en el lleure dels municipis que formen part de l’Observatori de les dones en els mitjans de comunicació, tot convocant-los a elaborar un guió i un story-board per a un espot no sexista. Els grups guanyadors tenen, com a premi, la possibilitat de realitzar l’espot, amb el suport d’un equip de professionals de producció audiovisual.\nTV3, a través del programa TAGS, emetrà un reportatge sobre el projecte i els espots guanyadors.\nL’elaboració del guió i l’story-board s’ha de desenvolupar per grups a l’aula o al centre de lleure, amb la conducció dels professors/es o educadors/es. L’Observatori de les dones en els mitjans de comunicació dona suport a aquest procés des del seu web www.observatoridelesdones.org, on es troben les indicacions, el material i els recursos necessaris per participar en el concurs.\nUn cop seleccionats els guions guanyadors, els grups participaran del rodatge de l’espot amb la col·laboració dels equips professionals.\nEls espots es presentaran públicament en un acte de cloenda del concurs al qual es convidarà a tots els centres participants i al públic en general a finals d’abril.\nPer conèixer millor el funcionament del concurs, al final d’aquesta pàgina es pot trobar més informació sobre les darreres edicions, així com fotografies dels rodatges i continguts dels actes de cloenda.\nQuins són els objectius de (RE)IMAGINA’T?\nL’objectiu principal del concurs és contribuir a desenvolupar l’esperit crític dels i les joves en relació amb els rols estereotipats de gènere presents en la publicitat tot incentivant la seva creativitat i la seva implicació en la construcció de noves pràctiques comunicatives que treballin positivament la diferència sexual.\nA través d’aquesta convocatòria es pretén igualment impulsar el treball en grup i la creació participativa així com incrementar a la sensibilització ciutadana pel que fa a la pervivència de l’androcentrisme i el sexisme en els mitjans de comunicació.\nPodran participar grups de noies i nois de 14 a 18 provinents de centres educatius de formació reglada i no reglada (instituts, centres de lleures, centre obert, centres d’educació especial, centres de formació professional, centre de formació de persones adultes, …)\nPremi al millor guió i story-board presentat a la categoria 1 sobre un espot no sexista que es refereixi a un producte.\nPremi al millor guió i story-board presentat a la categoria 1 sobre un espot referent a una campanya de sensibilització a favor d’una societat menys sexista.\nPremi al millor guió i story-board presentat a la categoria 2 sobre un espot no sexista que es refereixi a un producte.\nPremi al millor guió i story-board presentat a la categoria 2 sobre un espot referent a una campanya de sensibilització a favor d’una societat menys sexista.\nEl Jurat format per persones expertes de l’àmbit de l’educació, el cinema, la televisió i la publicitat atorga els premis als millors treballs presentats a cada categoria i, en el seu veredicte determinarà també quins es realitzaran amb els equips de la Facultat de Comunicació i Relacions Internacionals Blanquerna i quin serà el que es realitzi amb l’equip de TV3.\nEls guions escollits seran produïts pel programa TAGS de TV3 i per la Facultat de Ciències de la Comunicació de la Universitat Ramon Llull\n1. Llegiu atentament les bases de participació.\n3. Tingueu present el calendari de treball.\n4. A la guia de treball trobareu, pas a pas, tota la informació que us cal per anar desenvolupant el vostre guió. Les paraules destacades estan enllaçades amb informació més extensa que desenvolupa els conceptes.\n5. A l’apartat de recursos trobareu tant el material de treball (plantilla de storyboard, tipus de plans, entre d’altres), com exemples de bones pràctiques i bibliografia complementària per si voleu continuar aprofundint en el tema.\nEl procés de treball es desenvoluparà al llarg del curs acadèmic 2015-2016.\nLa data límit d’inscripció en el (RE)imagina’t, serà el 13 de novembre de 2015. Es preveu que el termini per presentar els de treballs finalitzi el 12 de febrer de 2016.\nVeure el calendari de treball (PDF).\nL’Observatori de les Dones en els Mitjans de Comunicacióconvoca la 7ª edició del concurs (RE)imagina’t per a l’elaboració d’un guió d’un espot no sexista. La convocatòria s’adreça a l’alumnat de qualsevol tipus d’ensenyament d’entre 14 i 18 anys, dels municipis implicats en l’Observatori, i premia amb la producció dels espots i les campanyes de sensibilització els quatre millors guions rebuts.\nEs tracta d’un concurs en el qual cada centre treballarà de forma autònoma. Al web www.observatoridelesdones.org hi trobareu tota la informació i els materials necessaris per poder dur a terme el guió.\nEl concurs es regeix per les bases següents: PDF\nDescarregueu la fitxa d’inscripció en format word.\nOmpliu el formulari. Un cop el tingueu, envieu-lo per correu electrònic.\nHeu d’emplenar una fitxa per cada grup de treball, és a dir, per cada grup que presentarà un guió.\n1. Pot participar en el concurs l’alumnat d’entre 14 i 18 anys de qualsevol tipus d’ensenyament dels municipis membres de l’Observatori.\n3. S’admetrà un guió per cada grup participant. Els grups estaran formats per un mínim de tres persones i un màxim de cinc.\n5. La data de presentació dels guions finalitza el 12 de febrer de 2016.\n6. Pot ser un espot comercial, és a dir, que anunciï un producte ( tingueu en compte que no es poden utilitzar marques existents al mercat) o una campanya de sensibilització en l’àmbit de la corresponsabilitat.\n7. Cal presentar el guió narratiu i un storyboard de fins a deu plans seguint els models que trobareu a l’apartat de recursos del web de l’Observatori.\n8. És preferible que els guions no incloguin seqüències rodades en exteriors, ni efectes especials, ni un gran nombre de personatges per tal de fer viable la producció dels espots.\n9. La durada de l’espot serà de, com a màxim, vint segons.\n10. Un jurat conformat per professionals dels mitjans de comunicació, persones expertes en gènere, publicitat i educació, així com també l’Observatori de les Dones en els Mitjans de Comunicació, seleccionarà un guió finalista que es donarà a conèixer a meitats de març de 2016.\n11. Categories i els premis.\n12. Un dels guions seleccionats serà produït per TV3 i emès al programa TAGS. Els altres tres espots seleccionats seran produïts per la Facultat de Ciències de la Comunicació de la Universitat Ramon Llull. Els espots es mostraran al web de l’Observatori i a través de diverses plataformes a Internet. Així mateix, restaran a disposició dels municipis i centres participants interessats a difondre’ls.\n13. Durant el mes de juny tindrà lloc un acte públic on es presentaran els espots guanyadors i en el que es convidarà a participar tot l’alumnat participant.\n14. Els guions presentats no seran retornats. Si bé la propietat intel·lectual de les obres presentades és de les autores i/o autors, els guions queden en poder de l’Associació Observatori de les Dones en els Mitjans de Comunicació: se cedeixen tots els drets d’autoria de les obres presentades a concurs en activitats sense ànim de lucre (sense una explotació comercial) sempre que aquestes activitats tinguin com una de les seves finalitats la sensibilització sobre el paper dels mitjans de comunicació en la superació dels arquetips de gènere i/o la difusió i promoció del projecte de l’Observatori.\nGuia de treball. Anem pas a pas\nEn aquest document trobareu, pas a pas, la informació que us cal per anar desenvolupant el vostre guió, tant pel que fa a qüestions pràctiques com a la informació teòrica per entendre cada un d’aquests passos (què és la publicitat sexista, quin és el procés de creació d’un espot, etc.).\nA més, hi trobareu les referències per utilitzar el material de l’apartat de recursos que necessiteu en cada cas.\nAquí disposeu del material de treball que necessitareu en el procés (des de les plantilles amb què presentareu el guió i el storyboard fins a exemples que us ajudaran en la feina).\nInstruccions per a la plantilla de guió\nExemple de guió publicitat\nInstruccions per la plantilla de storyboard\nExemple de storyboard cinema 01\nExemple de storyboard cinema 02\nExemple de storyboard publicitat 01\nExemple de storyboard publicitat 02\nExemple de storyboard publicitat 03\nExemple de storyboard publicitat 04\nExemple de storyboard publicitat 05\nExemple de storyboard televisió 01\nExemple de storyboard televisió 02\nExemple d’aplicació de storyboard 01\nExemple d’aplicació de storyboard 02\nExemple de zoom: Arsénico por compasión.\nExemple de panoràmica: True Blood.\nExemples de tràvelings.\nExemples de plans i moviments de càmera.\nBones pràctiques publicitàries\nExemple 1. Nike.\nExemple 2. Mixta.\nExemple 3. Iphone 4.\nExemple 1. Wii fit\nExemple 2. Spot Axe El fin del mundo\nExemple 3. Amstel, sabemos lo que te gusta\nSi voleu aprofundir el tema, podeu consultar la bibliografia complementària:\nConsell de l’Audiovisual de Catalunya. 2005. Com veure la TV. La publicitat. Material didàctic per a infants i joves. Barcelona: Consell de l’Audiovisual de Catalunya.\nOgilvy, David. 1990. «Cómo hacer anuncios de televisión que vendan». A: Ogilvy y la publicidad. Barcelona: Folio.\nObservatori de les Dones en els Mitjans de Comunicació. (2006) .«Apunt didàctic 2: les joguines.» Barcelona: Observatori de les Dones en els Mitjans de Comunicació.\nObservatori de les Dones en els Mitjans de Comunicació. (2009) .«Article del mes: Fes del regal quelcom diferent.» Barcelona: Observatori de les Dones en els Mitjans de Comunicació.\nVes a les diferents edicions\n1ª EDICIÓ 2ª EDICIÓ 3ª EDICIÓ 4ª EDICIÓ 5ª EDICIÓ 6ª EDICIÓ 7ª EDICIÓ


Una associació d’infermeria diu que els retards en la vacunació han estat per falta “d’organització i planificació”\nL'AIFiCC reclama que Salut "escolti més el personal de base"\nACN 04/01/2021 11:56 am\nL’Associació d’Infermeria Familiar i Comunitària de Catalunya (AIFiCC) nega que el retard en la vacunació de la covid-19 sigui per falta de personal d’infermeria. Així ho ha assegurat en una entrevista a Rac1 la seva presidenta, Alba Brugués, que ha respost a les declaracions a TV3 de la sotsdirectora general de Promoció de la Salut, Carmen Cabezas, on assegurava que un dels motius per no complir els terminis és l’escassetat de personal. “El problema no ha estat de professionals, és d’organització i planificació a llarg termini“, ha remarcat Brugués. L’AIFiCC ha recordat que a la crida per trobar 500 professionals voluntaris per vacunar hi van respondre 5.000 persones, de manera que “d’infermeres n’hi ha”.\nBrugués ha dit que una de les solucions per reconduir la campanya és que Salut “escolti més” el personal de base, que és qui treballa per fer possible la vacunació.\nA l’entrevista, Brugués també ha apuntat que les infermeres són un col·lectiu ja acostumat a treballar en festius i en diferents hores del dia i ha remarcat que ja acostumen a desenvolupar campanyes de vacunació a molta població, com amb la de la grip. “Des del punt de vista de la nostra feina, nosaltres ja ho fem habitualment; no representa un desplegament tan excepcional com per no poder assumir-lo“, ha dit.\nTot i això, i encara que ha dit que de moment no falta professionals per fer la vacunació, Burgués ah recordat que hi ha “un dèficit històric” de personal d’infermeria, que creu que amb la pandèmia s’ha fet més palès.


Una gran primera part impulsa el Manresa FS a la pista del Montcada - Regió7 :: El Diari de la Catalunya Central\nUna gran primera part impulsa el Manresa FS a la pista del Montcada\nredacciómontcada 26.10.2015 | 00:00\nEls manresans van deixar el partit encarrilat amb el 0-3 al descans arxiu/salvador redó\nEl Manresa FS va sumar una nova victòria després de superar el Montcada en una gran primera meitat. Amb aquests tres punts, els jugadors manresans sumen ja cinc partits consecutius sense conèixer la derrota.\nEn la primera meitat, els visitants van esborrar totalment de la pista els locals amb un joc molt seriós i amb una efectiva defensa. Els bagencs van aprofitar els contraatacs per desbordar la defensa rival. A la mitja part el marcador reflectia la gran superioritat dels jugadors manresans amb el 0-3. Amb aquest resultat el partit semblava encarrilat pel Manresa FS però a la segona meitat la dinàmica va canviar del tot.